Vlada Republike Bosne i Hercegovine

**Vlada Republike Bosne i Hercegovine** bila je drugi organ izvršne vlasti Republike Bosne i Hercegovine u periodu od 1992. do 1997 (zajedno sa Predsjedništvom). Naslijedila je Vladu Skupštine Socijalističke Republike Bosne i Hercegovine 15. juna 1992, kada je konstituisan prvi saziv Vlade RBiH. Prema Ustavu, Vlada Republike je za svoj rad odgovarala Skupštini.

## Historija 
## Izbor 
Predsjedništvo predlaže Skupštini kandidata za predsjednika Vlade, na osnovu prethodnih konsultacija sa političkim organi­zacijama čiji su kandidati izabrani za poslanike u Skupštini, vodeći računa o stranačkoj zastupljenosti. Skupština bira tajnim glasanjem predsjednika Vlade. Nakon toga, predsjednik Vlade izlaže svoj program Skupštini i predlaže sastav Vlade, koju Skupština tajnim glasanjem bira.

### Ministarstva prvog saziva 
Ministarstva prvog saziva (15. juni 1992 - august 1993) bila su: Ministarstvo privrede, Ministarstvo za unutrašnju politiku, Ministarstvo društvenih djelatnosti, Ministarstvo unutrašnjih poslova, Ministarstvo odbrane, Ministarstvo vanjskih poslova, Ministarstvo pravosuđa i uprave, Ministarstvo finansija, Ministarstvo energetike i industrije, Ministarstvo snabdijevanja i poduzetništva, Ministarstvo poljoprivrede i prehrambene industrije, Ministarstvo šumarstva i drvne industrije, Ministarstvo saobraćaja, Ministarstvo obnove, Ministarstvo za urbanizam, građevinarstvo i zaštitu okoline, Ministarstvo zdravstva, Ministarstvo obrazovanja, nauke i kulture, Ministarstvo rada i socijalne politike, Ministarstvo za vjere i Ministarstvo informisanja.

Već u prvom sazivu bilo je određenih promjena. Tako je Ministarstvo snabdijevanja i poduzetništva reorganizirano u Ministarstvo za robni promet, poduzetništvo i turizam, a Ministarstvo za urbanizam, građevinarstvo i zaštitu okoline kao Ministarstvo prostornog uređenja, građevinarstva i zaštite okoline.

### Ministarstva drugog saziva 
Veće promjene desile su se u drugom sazivu (29. oktobar 1993 - 23. juni 1994). Tako je reorganizirano ili ukinuto Ministarstvo za unutrašnju politiku, Ministarstvo društvenih djelatnosti, Ministarstvo energetike i industrije, Ministarstvo za robni promet, poduzetništvo i turizam, Ministarstvo poljoprivrede i prehrambene industrije, Ministarstvo šumarstva i drvne industrije i Ministarstvo za vjere. Također, ministarstva saobraćaja, obnove i prostornog uređenja, građevinarstva i zaštite okoline spojena su u Ministarstvo obnove, izgradnje, okoline, saobraćaja i veza, Ministarstvo rada i socijalne politike postalo je Ministarstvo za izbjeglice, rad i socijalnu zaštitu, Ministarstvo energetike i industrije postalo je Ministarstvo namjenske proizvodnje, a Ministarstvu obrazovanja, nauke i kulture dodan je sport.

Zbog situacije u kojoj se Republika BiH nalazila, kreirano je 5 novih ministarstva: Ministarstvo vanjske trgovine, Ministarstvo za koordinaciju za tuzlansko-drinski region, Ministarstvo za koordinaciju za zeničko-dobojski region, Ministarstvo za koordinaciju za mostarski region i Ministarstvo za koordinaciju za bihaćko-banjalučki region.

### Ministarstva trećeg saziva 
Treći saziv bio je ujedno i treća vlada Republike Bosne i Hercegovine i prva vlada Federacije Bosne i Hercegovine, s obzirom da je 24. marta 1994. potpisan Vašingtonski sporazum, gdje je prekinut bošnjačko-hrvatski sukob. Konstituisana je 23. juna 1994. i trajala je sve do 30. januara 1996.

U ovom sazivu nije bilo većih promjena. Osim što su ukinuta ministarstva za koordinaciju, reorganizirano je ili ukinuto Ministarstvo privrede i Ministarstvo informisanja. Također Ministarstvo pravosuđa i uprave postalo je Ministarstvo pravde, Ministarstvo obnove, izgradnje, okoline, saobraćaja i veza postalo je Ministarstvo prometa i komunikacija i Ministarstvo prostornog uređenja, resursa i zaštite okoline, Ministarstvo za izbjeglice, rad i socijalnu zaštitu postalo je Ministarstvo za izbjeglice i socijalnu politiku, Ministarstvo namjenske proizvodnje postalo je ponovo Ministarstvo energetike i industrije i Ministarstvo vanjske trgovine postalo je Ministarstvo trgovine.

### Ministarstva četvrtog saziva 
Četvrti i posljednji saziv vlade Republike Bosne i Hercegovine konstituisan je 30. januara 1996, nakon potpisivanja Dejtonskog sporazuma i odluke o razdvajanju vlada Republike BiH i Federacije BiH, i trajao je sve do 3. januara 1997, kada je konstituisan prvi saziv Vijeća ministara Bosne i Hercegovine. Ova vlada bila je prijelazna vlada između Republike BiH i dejtonske Bosne i Hercegovine. Imala je smanjen broj ministarstava, s obzirom na to da je značajan dio resora prebačen na nivo novouspostaljenih kantona i entiteta.

Vlada je imala samo 5 ministarstava: Ministarstvo vanjskih poslova, Ministarstvo pravde i opće uprave, Ministarstvo finansija, Ministarstvo za izbjeglice i dijasporu i Ministarstvo vanjske trgovine i međunarodnih komunikacija.

## Spisak saziva 
# Saziv Vlade Republike Bosne i Hercegovine Jure Pelivana/Mileta Akmadžića, konstituisan 15. juna 1992.
# Saziv Vlade Republike Bosne i Hercegovine Harisa Silajdžića I, konstituisan 29. oktobar 1993.
# Saziv Vlade Republike Bosne i Hercegovine Harisa Silajdžića II, konstituisan 23. juna 1994.
# Saziv Vlade Republike Bosne i Hercegovine Hasana Muratovića, konstituisan 30. januara 1996.

## Spisak predsjednika 
## Također pogledajte 
* Predsjedništvo Republike Bosne i Hercegovine
* Skupština Republike Bosne i Hercegovine
* Ustav Republike Bosne i Hercegovine
* Vijeće ministara Bosne i Hercegovine

## Reference 
*
Kategorija:Institucije Republike Bosne i Hercegovine